CELEX: 32021R0529
Language: sl
Date: 2020-12-18 00:00:00
Title: Delegirana uredba Komisije (EU) 2021/529 z dne 18. decembra 2020 o določitvi regulativnih tehničnih standardov o spremembi Delegirane uredbe (EU) 2017/583 zaradi prilagoditve pragov likvidnosti in percentilov trgovanja, ki se uporabljajo za določitev obsega, značilnega za instrument, pri nekaterih nelastniških instrumentih (Besedilo velja za EGP)

26.3.2021   
               
               
                  SL
               
               
                  Uradni list Evropske unije
               
               
                  L 106/47
               
            
         DELEGIRANA UREDBA KOMISIJE (EU) 2021/529
         z dne 18. decembra 2020
         o določitvi regulativnih tehničnih standardov o spremembi Delegirane uredbe (EU) 2017/583 zaradi prilagoditve pragov likvidnosti in percentilov trgovanja, ki se uporabljajo za določitev obsega, značilnega za instrument, pri nekaterih nelastniških instrumentih
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov ter spremembi Uredbe (EU) št. 648/2012 (1) in zlasti tretjega pododstavka člena 9(5) Uredbe;
         ob upoštevanju naslednjega:
         
                     (1)
                  
                  
                     Delegirana uredba Komisije (EU) 2017/583 (2) določa zahteve glede preglednosti, ki se uporabljajo za obveznice, strukturirane finančne produkte, pravice do emisij in izvedene finančne instrumente. Da bi se zagotovilo nemoteno izvajanje navedenih zahtev, je bil s to delegirano uredbo uveden postopni pristop, v skladu s katerim se od leta 2019 naprej v obdobju štirih let vsako leto začnejo uporabljati nekateri pragovi za preglednost. To postopno uvajanje omogoča postopno razširitev uporabe ustreznih obveznosti glede preglednosti. Zlasti zadeva merilo „povprečnega dnevnega števila poslov“, ki se uporablja za določitev obveznic, za katere obstaja likviden trg, in percentile poslov, ki se uporabljajo za določitev obsega, značilnega za instrument, ki omogoča opustitev obveznosti glede preglednosti pred trgovanjem.
                  
               
                     (2)
                  
                  
                     V okviru tega pristopa postopnega uvajanja premik na naslednjo stopnjo ni samodejen. Evropski organ za vrednostne papirje in trge (ESMA) mora Komisiji predložiti letno oceno ustreznosti premika na naslednjo stopnjo. ESMA mora v svoji oceni analizirati razvoj obsega trgovanja z zadevnimi finančnimi instrumenti na sedanji stopnji in predvideti morebiten učinek, ki bi ga premik na naslednjo stopnjo lahko imel na razpoložljivo likvidnost in udeležence na trgu. Če je to utemeljeno, mora ESMA za premik na naslednjo stopnjo skupaj s svojim poročilom predložiti revidiran regulativni standard.
                  
               
                     (3)
                  
                  
                     ESMA je 23. julija 2020 Komisiji predložil oceno in revidirane regulativne standarde. ESMA ugotavlja, da se je od 0,15 % do 0,31 % obveznic, s katerimi se je trgovalo med četrtim četrtletjem leta 2018 in tretjim četrtletjem leta 2019, štelo za likvidne na podlagi meril, ki se uporabljajo na stopnji S1. Premik na stopnjo S2 pomeni približno 50-odstotno povečanje. V zvezi z obsegom, značilnim za instrument, ESMA ugotavlja, da je na stopnji S1 v okviru opustitve na podlagi obsega, značilnega za instrument, potekalo 16 % nominalnega obsega trgovanja z državnimi obveznicami in 6 % trgovanja z drugimi obveznicami. Premik na stopnjo S2 bi moral zagotoviti, da je do te opustitve upravičenih manj poslov z obveznicami.
                  
               
                     (4)
                  
                  
                     Ob upoštevanju ocene, ki jo je opravil ESMA, je premik na stopnjo S2 primeren za določitev obveznic, za katere obstaja likviden trg, in za značilen obseg instrumenta za obveznice. Premik na stopnjo S2 bi moral povečati raven preglednosti, ki je na voljo na trgu obveznic, ne da bi to negativno vplivalo na likvidnost. Vendar glede na to, da so bili za druge nelastniške instrumente razen obveznic prvi letni izračuni preglednosti, ki jih je izvedel ESMA, objavljeni šele letos, ni bilo dovolj dokazov za premik na stopnjo S2 za druge razrede finančnih instrumentov.
                  
               
                     (5)
                  
                  
                     Delegirano uredbo (EU) 2017/583 bi bilo zato treba ustrezno spremeniti.
                  
               
                     (6)
                  
                  
                     Ta uredba temelji na osnutku regulativnih tehničnih standardov, ki ga je ESMA predložil Komisiji.
                  
               
                     (7)
                  
                  
                     ESMA je opravil odprta javna posvetovanja o osnutku regulativnih tehničnih standardov, na katerem temelji ta uredba, analiziral potencialne povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (3) –
                  
               SPREJELA NASLEDNJO UREDBO:
         
            Člen 1
            Spremembe Delegirane uredbe (EU) 2017/583
            Člen 17 Delegirane uredbe (EU) 2017/583 se spremeni:
            
                        (a)
                     
                     
                        odstavek 1 se nadomesti z naslednjim:
                        
                           „1.   Za določitev obveznic, za katere likviden trg za namene člena 6 in v skladu z metodologijo iz točke (b) člena 13(1) ne obstaja, se uporabi pristop za merilo likvidnosti ‚povprečno dnevno število poslov‘, pri čemer se uporabi ‚povprečno dnevno število poslov‘, ki ustreza stopnji S2 (10 dnevnih poslov).“;
                        
                     
                  
                        (b)
                     
                     
                        odstavek 3 se nadomesti z naslednjim:
                        
                           „3.   Za določitev obsega, značilnega za finančni instrument, za namene člena 5 in v skladu z metodologijo iz točke (b)(i) člena 13(2) se uporabi pristop za percentil poslov, ki se mora uporabiti, pri čemer se upošteva percentil poslov, ki ustreza stopnji S2 (40. percentil).
                           Za določitev obsega, značilnega za finančni instrument, za namene člena 5 in v skladu z metodologijo iz točk (b)(ii), (iii) in (iv) člena 13(2) se uporabi pristop za percentil poslov, ki se mora uporabiti, pri čemer se upošteva percentil poslov, ki ustreza stopnji S1 (30. percentil).“
                        
                     
                  
         
            Člen 2
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 18. decembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 173, 12.6.2014, str. 84.
         
            (2)  Delegirana uredba Komisije (EU) 2017/583 z dne 14. julija 2016 o dopolnitvi Uredbe (EU) št. 600/2014 Evropskega parlamenta in Sveta o trgih finančnih instrumentov v zvezi z regulativnimi tehničnimi standardi o zahtevah glede preglednosti za mesta trgovanja in investicijska podjetja v zvezi z obveznicami, strukturiranimi finančnimi produkti, pravicami do emisij in izvedenimi finančnimi instrumenti (UL L 87, 31.3.2017, str. 229).
         
            (3)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).